Падчас размовы з аглядальнікам “К” Уладзімір Савіцкі прыгадаў, што шмат гадоў калектыў не меў магчымасці выправіцца на гастролі. “Прычына гэтаму аб’ектыўная: у нашага тэатра доўгі час не было свайго дома. А трупа жа без гастроляў ды фестываляў чэзне, бо ва ўласным соку варыцца немагчыма. Абавязкова трэба правяраць сваю работу на розным гледачы”, — працягвае суразмоўца. Сёлета сітуацыя карэнным чынам змянілася дзякуючы падтрымцы Мінгарвыканкама: вясной у адпаведнасці са спецыяльнай праграмай фінансавання фестывальна-гастрольнай дзейнасці тэатру дапамаглі зладзіць абменныя гастролі з Кіеўскім акадэмічным тэатрам юнага гледача на Ліпках, а ў верасні — выправіцца ў Ізраіль.